Коми Республикаса Юралысь Вячеслав Гайзер тöдмалiс да индiс мамлысь медбур пöжас, мый вöчöма Россияса Воздушно-десантнöй войскалы сиöм лун кежлö.

Республикаса Юралысь чолöмалiс десантникъясöс да ВДВ-са ветеранъясöс праздникöн да пасйис, мый сынöдса десантлöн уна бур тöдчанатор странаса вооруженнöй вынъяслöн историяын. Вячеслав Гайзерлöн кывъяс серти, «десантникъясöс пыдди пуктöны да вылö донъялöны кыдзи ветеранъяс, сiдзи и армияö дасьтысьысь том войтыр. Десантникъяс пыр торъялöны бур боевöй кужанлунöн да ёнлунöн, йöзöс дорйыны дасьлунöн да повтöмлунöн».

Традиция серти, ВДВ-лы сиöм гаж дырйи вöлi котыртöма «Мамлöн пирöг – десантникъяслы пызан вылö» конкурс. Конкурсын участвуйтысьяс – пöгибнитöм воинъяслöн мамъяс, боевöй тышын кувсьöмъяслöн да пöгибнитöмъяслöн дöваяс - быд во нимкодьöдöны ветеранъясöс да гаж вылö волысьясöс чöскыд пöжасöн.

Коми Республикаса Юралысь Вячеслав Гайзерлöн веськöдлöм улын жюри кывкöрталiс, мый медбур пирöгсö пöжалiс Любовь Павловна Герчина, сылöн пиыс пöгибнитiс Чеченскöй республикаын, 2 места вöлi сетöма Валентина Ивановна Вороновалы, 3 места - Наталья Николаевна Шулеповалы. Вермысьяслы козинъяс сетiгöн Коми Республикаса Юралысь пасйис, мый тайö конкурсыс нуöдсьö став сьöлöмсянь да сiйöс быть колö водзö нуöдны, а пöжасыс и збыльысь бытьö искусство. Конкурсын вермысьяслы козьналiсны бытöвöй техника.